**คำนำ**

ตามระเบียบกระทรวงมหาดไทย ว่าด้วยการจัดทำแผนขององค์กรปกครองส่วนท้องถิ่น พ.ศ. 2548 กำหนดให้ดำเนินการจัดทำแผนยุทธศาสตร์การพัฒนา และแผนดำเนินงาน เพื่อเป็นการกำหนดทิศทางในการพัฒนาให้สอดคล้องซึ่งกันและกันระหว่างแผนยุทธศาสตร์การพัฒนา แผนพัฒนาท้องถิ่น และงบประมาณรายจ่ายประจำปี และที่แก้ไขเพิ่มเติมถึง (ฉบับที่ ๓) พ.ศ. ๒๕๖๑ ได้กำหนดให้องค์กรปกครองส่วนท้องถิ่นมีอำนาจและหน้าที่ในการจัดทำแผนพัฒนาท้องถิ่น เพื่อใช้เป็นกรอบในการจัดทำงบประมาณรายจ่ายประจำปี งบประมาณรายจ่ายเพิ่มเติม และงบประมาณจากเงินสะสมในช่วงของแผนนั้น

องค์การบริหารส่วนตำบลพระรักษ์ ดำเนินการตามยุทธศาสตร์ และแนวทางการพัฒนาซึ่งแสดงถึงวิสัยทัศน์ พันธกิจและจุดมุ่งหมายเพื่อการพัฒนาโดยสอดคล้องกับแผนพัฒนาเศรษฐกิจและสังคมแห่งชาติ ยุทธศาสตร์การพัฒนาจังหวัด ยุทธศาสตร์การพัฒนาอำเภอ และนโยบายการพัฒนาท้องถิ่น การวางแผนดำเนินงานขององค์การบริหารส่วนตำบลพระรักษ์ เป็นการรวบรวมวิเคราะห์ข้อมูลอย่างเป็นระบบ ทั้งนี้จะต้องสอดคล้องกับศักยภาพของท้องถิ่นและความต้องการของประชาชน

การจัดทำแผนดำเนินงาน จึงมีความสำคัญต่อองค์การบริหารส่วนตำบลพระรักษ์เป็นอย่างยิ่ง เนื่องจากแผนดำเนินงานเป็นแผนที่ต้องการให้เกิดขึ้นในช่วงระยะเวลาสั้นๆ (1 ปี) เป็นกรอบกำหนด ทิศทางการพัฒนาในระยะเวลา 1 ปีงบประมาณ ให้มุ่งสู่สถานการณ์อันพึงประสงค์ได้อย่างมีประสิทธิภาพ

การวางแผนดำเนินงานเป็นการพิจารณาและกำหนดแนวทางปฏิบัติให้บรรลุสู่เป้าหมายที่เชื่อมโยงระหว่างปัจจุบันและอนาคต เป็นการคาดการณ์สิ่งที่ยังไม่เกิดขึ้น การวางแผนจึงเป็นกระบวนการทางสติปัญญา ที่พิจารณาและกำหนดแนวทางในอนาคต เป็นการคาดคะเนอย่างมี ดุลยพินิจ โดยผ่านกระบวนการคิดก่อนทำ จึงกล่าวได้ว่า การวางแผนคือการพยายามที่เป็นระบบเพื่อตัดสินใจเลือกแนวทางการปฏิบัติที่ดีที่สุดสำหรับอนาคตเพื่อบรรลุผลที่ปรารถนา

(นายไพโรจน์ บัวทิม)

นายกองค์การบริหารส่วนตำบลพระรักษ์